Síðdegis í dag er norska loðnuskipið Norafjell væntanlegt til Neskaupstaðar með 850 tonn . Loðnan fékkst á Skjálfanda og er gert ráð fyrir að aflinn fari til manneldisvinnslu . Norafjell er annað tveggja norskra loðnuskipa sem tilkynnt hafa um afla á Skjálfanda en tvö önnur norsk skip eru þar að veiðum og er annað þeirra með kast á síðunni þegar þetta er ritað . Börkur NK er nýkominn á miðin á Skjálfanda en var ekki búinn að kasta þegar haft var samband við Sigurberg Hauksson skipstjóra . Höfðu þeir á Berki orðið varir við einhverja loðnu á miðunum og upplýsti Sigurbergur að veður væri sæmilegt á þessum slóðum . Veiði er töluverð á miðunum fyrir suðvestan land og var Polar Amaroq að dæla úr 500 - 600 tonna kasti um tvöleytið . Eins voru Beitir NK og Vilhelm Þorsteinsson EA að kasta og fá afla . Fyrsta áfanga jarðvinnu vegna stækkunar Norðfjarðarhafnar lauk um síðustu mánaðamót en síðan hefur verið unnið að nokkrum smærri verkefnum . Það er Héraðsverk sem hefur annast jarðvinnuframkvæmdirnar . Björgun hefur einnig lokið fyrsta áfanga við dýpkun hafnarinnar og hélt dýpkunarskipið Perlan á brott um sl. mánaðamót en gröfuprammi hefur síðan sinnt ýmsum verkefnum . Lokið er við að dæla um 140 þúsund rúmmetrum af efni í nýja garðstæðið en með færslu garðsins verður höfnin öll rýmri og aðgengilegri fyrir skip . Núverandi garður verður fluttur á vormánuðum og með færslu hans bætast 50 þúsund rúmmetrar við hinn nýja garð . Bæði Héraðsverk og Björgun munu halda áfram framkvæmdum í aprílmánuði næstkomandi . Um þessar mundir eru að hefjast framkvæmdir við lengingu stálþils togarabryggjunnar en bryggjan verður lengd um 60 metra . Það er fyrirtækið Hagtak sem annast það verkefni og eru verklok áætluð um mánaðamótin apríl-maí . Samhliða öllum þessum framkvæmdum hefur verið unnið að úrbótum á löndunaraðstöðu fyrir smábáta í höfninni . Guðmundur Guðlaugsson bryggjusmiður frá Dalvík hefur haft með það verkefni að gera og er því að ljúka . Þessi bryggjusmíði er langt á undan áætlun en henni átti að vera lokið 15. apríl . Framkvæmdirnar við höfnina skipta Síldarvinnsluna afar miklu máli en þrengsli í henni hafa verið til mikilla óþæginda enda umferðin mikil . Sem dæmi má nefna að þegar flutningaskip koma til að taka frystar vörur verður oft að gera hlé á löndun í fiskiðjuverið á meðan verið er að koma skipunum inn í höfnina . Þá geta stór flutningaskip einungis siglt inn í höfnina í blíðviðri og jafnvel þarf björgunarbáturinn Hafbjörg að aðstoða lóðsbátinn Vött við að koma þeim að bryggju . Núverandi framkvæmdir koma til með að gjörbreyta allri aðstöðu og verður höfnin bæði rýmri og öruggari að þeim loknum . Í fiskiðjuverinu eru nú sex Japanir sem fylgjast með framleiðslunni og gæðum hráefnisins . Nú er verið að landa til vinnslu í fiskiðjuverinu 850 tonnum úr Berki NK og Bjarni Ólafsson AK er á landleið með 650 tonn . Síldarvinnslan á þriðjung í grænlenska útgerðarfélaginu Polar Pelagic og annast útgerð á skipi þess . Síldarvinnslan hf. er í dag eitt af stærstu og öflugustu sjávarútvegsfyrirtækjum landsins og byggir starfsemin á yfir 60 ára reynslu í fiskvinnslu og útgerð . Fyrirtækið er það stærsta á Íslandi í veiðum og vinnslu á uppsjávarfiski og stærsti framleiðandi á fiskimjöli og lýsi á Íslandi .